Rylo Dey

—Rylo Dey ezredes

**Rylo Dey tábornok** a Szövetség szolgálatában állt a Galaktikus Polgárháború idején.

Dey eredetileg mandalore-i volt, kifejezetten csempészkedéssel és egyéb illegális tevékenységekkel foglalkozott. Fiatalkorában egy Útonállók nevű szélsőséges csoporthoz, aztán pedig a Független Rendszerek Konföderációjához csapódott. A Klónháborúk után került közel a Lázadó Szövetséghez.

Alulról indult, azonban az idő múlásával lassan egyre előrébb került a rendfokozatok közt, amint felettesei is egyre jobban kezdték felismerni a benne rejlő potenciált.

## **Élete**

### **Korai időszak**

BBY 40-ben született a Phindaron, hiszen szülei nem sokkal az ő világrajötte előtt itt telepedtek le. Egy éves korában egy vérszomjas phindariakból álló banda lemészárolta az egész családját, csak úgy kedvtelésből, miközben menekültek a Dey klán tagjai elől, akik konfliktusban álltak a phindari bűnöző szervekkel. Ryloval nem végeztek, ugyanis nem volt rá idejük. A Deyek megérkeztek és végeztek Rylo összes gyilkosával. Sha'Ghir Dey, a concord dawn-i Dey klán feje úgy döntött, hogy adoptálja szerencsétlen árva kisgyereket, innentől kezdve már Rylo Dey volt a neve.

### **Gyermek élet a Dey klánban**

Rylo gyerekkora boldogan telt, egy idős volt a Dey klán legfiatalabb tagjával Na'Thula Deyjel, így együtt nevelkedtek. Volt még egy bátyjuk Ghorma Dey. A bátyjuk nevelte a két kicsit, hiszen apjuk az őrület szélén állt, hiszen felesége belehalt Na'Thula születésébe és élete szerelmének halálát nem bírta feldolgozni. Harcokkal és vadászatokkal nyomta el a gyászt. Rylo és testvére a lehető legjobb harcosoktól tanultak. Hamar kiderült, hogy hiába csak talált gyermek, de rendkívül jól bánik a fegyverekkel. Tizenkét évesen már hadállományba vették a klánon belül, igaz, ekkor még csak egy helyőrségen belül teljesített szolgálatot. Apjától kapott egy beskarból készült páncélt is, amit ahogy nőtt, igazítottak a testéhez.

### **Fiatalkora**

Tizenöt évesen már olyan jól harcolt, hogy kapott egy saját osztagot is, apja és bátyja fel akarták mérni, hogy a harcon túl képes-e vezetni az embereit. Szállítmányokat kísértek. BBY 22-ben kitört a klónok háborúja, de ezt még egy darabig nem érezték meg Mandalore klánjai és házai. BBY 21-ban kezdetét vette a harc Concord Dawnért. Kezdetben a Védelmezők, a Saxon klán és a Dey klán küzdöttek egymással. Pár hónap harc után a Védelmezők vezetője Fenn Rau és a Dey klán képviselője Ghorma Dey leültek tárgyalni, hiszen felismerték, hogy a Saxonok túlerőben vannak, ezért szövetségre léptek. BBY 20-ra oly sok veszteséget szenvedett mindkét oldal, hogy megegyeztek, elintézik egyetlen utolsó, mindent eldöntő ütközetben a dolgot. Ghorma és Rylo az apjuk oldalán indultak harcba, Na'Thula is csupán azért nem, mert fia született, Mereel Dey. (Nagyjából ilyenkor, húsz évesen kezdett el Rylo a szeparatista eszmékkel ismerkedni, néhány politikusukkal is felvette a kapcsolatot). A Deyeket és a Védelmezőket Sha'Ghir, Concord Dawn Fekete Tövise vezette, az ellenfelüket az aljas Gar Saxon. A csata hevében Gar Saxon kijátszotta Sha'Ghirt és mögé lopakodott, amíg a Dey klán feje mással folytatott ökölharcot, a Saxon egyszerűen egy vibropengét döfött Sha'Ghir nyakába. A Dey klán harcosai bosszúszomjasan visszaverték a Saxonokat, ezzel elvileg megszerezték maguknak Concord Dawnt. Apjuk temetése után Rylo nem kívánt többet küzdeni a saját népe ellen. Ötven harcossal elhagyta a Concord Dawnt és a Nar Shaddaara ment.

### **Szervezkedés a Nar Shaddaan**

Nem csoda, hogy a Nar Shaddaat nézte ki magának, hiszen a Hutt űrben elhelyezkedő hold Coruscant ellentettje volt: kalóz, csempész, fejvadász, egyszóval bűnöző paradicsom. Meglehet, hogy egy saját alvilági csoport kialakításának nem éppen a Nal Hutta a legalkalmasabb, de Rylot ekkorra már támogatták a szeparatisták is. Háta mögött a Független Rendszerek Konföderációjával Rylo nevet szerzett magának galaxisszerte és olyan hírhedt fejvadászok álltak mellé, mint Shahan Alama, vagy éppen a Xan nővérek. A csoportosulás az Útonállók nevet viselte, s mikorra olyan naggyá nőtte ki magát, hogy az bökje a Huttok csőrét, addigra már nem volt elég erőforrásuk szembeszállni velük, így inkább békén hagyták őket. BBY 19-ben Rylo szervezete annyira figyelemre méltóvá érett, hogy a mandalorei meghívást kapott a Független Rendszerek Konföderációjának szenátusába, mivel nagy támogatója volt az ügyüknek. Látszólag legálissá változtatta tevékenységeit, ám a felszín alatt ez a legkevésbé sem volt igaz. Egyszerű kereskedőktől kezdve nagy méltóságokon át mindenkitől raboltak, fosztogattak, majd a fekete piacon eladták a zsákmányt.

### **Mandalore eleste**

Mikor Rylo leginkább élvezte a szervezett bűnözést, akkor érkezett el hozzá testvére Ghorma, hogy visszahívja őt a Mandalorera. Rylo vonakodott, kezdetben, de mikor megtudta, hogy Darth Maul végzett másik testvérével, Na'Thulával és így árván maradt unokaöccse Mereel, nem tehetett semmit. Az Útonállókat Shahan Alama vezetésére bízta, majd visszatért saját hazájába, ahol véres polgárháború dúlt. Mandalore két felé oszlott. Voltak, akik Darth Maul és Savage Opress bűnöző szindikátusa mellé álltak, ilyenek voltak például a Vizslák és a Saxonok, valamint a halálőrség jó része, de voltak olyanok is, akik Satine Kryze hercegnőt támogatták, mint például a Kryzek, a Wrenek és a Deyek. A harcok során végül úgy tűnt, hogy Maulék felülkerekednek, hiszen elfogták a hercegnőt, de a remény utolsó sugarával kiszabadították őt. Rylo egyike volt azon ádáz harcosoknak, akik vállalták, hogy feltartják Mault, Savage Opresst és Gar Saxont, de esélyük sem volt, mi több, Gar Saxon végzett Ghorma Deyjel, Rylo utolsó testvérével, de nem állhatott bosszút. Harcosai elrángatták őt, hiszen mindannyian belehaltak volna, ha ottmaradnak. Ekkor esküdött bosszút a Saxonokkal szemben. Maul elfogta a hercegnőt ismételten, de ezúttal végzett is vele. Rylo nem látta értelmét, hogy Mandaloreon maradjanak. Fogta unokaöccsét Mereelt és visszamenekült a Nar Shaddaara, de bosszúját sosem felejtette el.

### **Túlélés a Birodalomban**

BBY 19-ben a klónok háborúja a végéhez érkezett. Milliárdok ujjongtak ezen jó hírnek, de galaxisszerte sokan voltak, akiket ez inkább elkeserített. Rylo az utóbbiak csoportjába tartozott, de annak fényében, hogy az az oldal bukott el, amit ő támogatott, ez talán nem meglepő. A szeparatisták nem támogatták többé az Útonállókat, így Rylonak szembe kellett néznie a Hutt klánok haragjával és ezzel együtt a Birodalom is elindult érte. Emberei sorra elhagyták őt, csak néhány igazán hűséges barátja maradt vele, mint Shahan Alama, vagy éppen Radakh Tempest. Az őt segítő Nar Shaddaa-i sejteket számolta fel először a Birodalom, de végül hozzá is elértek. Jóllehet Rylo és bizalmasai először megléptek, de sok évnyi bujkálás után ő és unokaöccse Mereel a Birodalom fogságába került, s mint kiemelten veszélyes foglyot, a kesseli fűszerbányákba száműzték, ahol a legendák szerint rengetegen életüket vesztették az embertelen körülmények miatt.